**Pracovný poriadok**

Senior Trend, n.o., Námestie slobody 1057, 022 01 Čadca

**Čl. I.**

**Pracovný čas**

Zabezpečenie konkurencieschopnosti zamestnávateľa a spokojnosti klientov vyžaduje tento model pracovného času:

**Opatrovateľky a riadiaci pracovníci** využívajú pružný pracovný čas. Zamestnanec si sám zvolí začiatok a koniec prítomnosti v práci v jednotlivých pracovných dňoch s tým, že musí odpracovať celkový týždenný pracovný čas 40 hodín.

* **Pružný pracovný čas - základný pracovný čas**

10.00 - 14.30 - všetci zamestnanci sú povinní byť prítomní na svojom pracovisku

* **Pružný pracovný čas - voliteľný pracovný čas**

06.00 - 10.00 - začiatok prítomnosti v práci

14.30 - 18.30 - ukončenie prítomnosti v práci

Zamestnávateľ poskytne zamestnancom pracovnú **prestávku na jedlo a oddych v trvaní 30 min.** a to najneskôr po 5-tich hodinách nepretržitej práce. Táto **prestávka** na jedlo a oddych **sa nezapočítava do pracovného času.**

**Pri zamestnancoch pracujúcich na polovičný pracovný úväzok** uplatňuje zamestnávateľ individuálny model pracovného času, ktorý zohľadňuje ich prípadný pracovný čas u iného zamestnávateľa a požiadavky klienta, pričom platí podmienka, že zamestnanec dodrží týždenný pracovný čas 20 hodín.

**Čl. II.**

**Dovolenka**

Základná výmera dovolenky je stanovená v súlade so ZP nasledovne:

* základná ročná výmera dovolenky je 20 pracovných dní
* u zamestnancov, ktorí do konca roka dovŕšia vek 33 rokov, je dovolenka 25 pracovných dní
* ročná výmera dovolenky bude krátená úmerne podľa termínu nástupu do zamestnania

**Čerpanie dovolenky je vždy potrebné zamestnávateľovi ohlásiť vopred a to osobne, telefonicky alebo emailom.**

**Čl. III.**

**Pracovná disciplína a následky jej porušovania**

Pracovná disciplína je základným predpokladom pre úspešné plnenie cieľov zamestnávateľa a pracovných úloh zamestnancov. Akékoľvek nesplnenie základných povinností zamestnanca bude považované za porušenie pracovnej disciplíny. Tento pracovný poriadok vymenúva len závažné porušenia pracovnej disciplíny. **Pri závažnom porušení pracovnej disciplíny je zamestnávateľ oprávnený so zamestnancom okamžite ukončiť pracovný pomer.** Zamestnanec je pri závažnom porušení pracovnej disciplíny písomne informovaný.

**Prípady závažného porušenia pracovnej disciplíny:**

* neodôvodnená neúčasť na avizovanom vzdelávaní zabezpečovanom zamestnávateľom v záujme BOZP
* hrubé správanie sa, resp. neprimerané vystupovanie voči nadriadeným, spolupracovníkom a klientom
* nezdržiavanie sa na pracovisku počas stanovenej doby základného pracovného času
* neplnenie pracovných úloh stanovených riadiacim pracovníkom riadne a včas, resp. odmietnutie plnenia pokynov nadriadených
* príchod na pracovisko pod vplyvom alkoholu, omamných alebo psychotronických látok alebo použitie týchto látok počas pracovnej doby
* odmietnutie podrobiť sa skúške za účelom preukázateľnosti požitia alkoholických nápojov alebo iných omamných látok
* všetky krádeže alebo pokusy o krádež v domácnosti klienta
* úmyselné poškodenie majetku klienta a nešetrné zaobchádzanie s majetkom klienta
* nedodržiavanie predpisov na zaistenie BOZP
* opakované nesprávne zaznamenávanie dochádzky na tlačive Evidencia dochádzky
* opakované nesprávne zaznamenávanie úkonov vykonávaných klientovi na tlačive Evidencia úkonov
* nedoručenie dokladu o pracovnej neschopnosti, resp. iného ospravedlňujúceho dokladu o neprítomnosti v práci najneskôr do 3 dní od prvého dňa neprítomnosti v práci
* ak zamestnanec nepožiada nadriadeného o udelenie dovolenky v trvaní 2 a viac po sebe nasledujúcich dní pred jej nástupom a napriek tomu sa nedostaví do práce
* nenahlásenie hospitalizácie alebo kúpeľnej liečby klienta zamestnávateľovi nasledujúci pracovný deň po nástupe na hospitalizáciu/liečbu
* ak zamestnanec zamestnávateľovi zatají, že medzi opatrovateľom a opatrovaným je vzájomná vyživovacia povinnosť; v tomto prípade je zamestnávateľ oprávnený požadovať od zamestnanca náhradu vzniknutej škody
* ak zamestnanec zamestnávateľovi zatají, že má uzatvorené aj iné pracovné úväzky v rámci NP Podpora opatrovateľskej služby; v tomto prípade je zamestnávateľ oprávnený požadovať od zamestnanca náhradu vzniknutej škody
* **nedoručenie tlačív Evidencia dochádzky a Evidencia úkonov za daný odpracovaný mesiac do 3 pracovných dní nasledujúceho mesiaca**

V Čadci, dňa 02.06.2016.

Schválil:

....................................................

Ing. Miroslav Škrabák

riaditeľ neziskovej organizácie